### Resumé

Økonomiudvalget har anmodet om at få udarbejdet en lokalplan for omfartsvejen nord om Vejle fra [adresse] til Ny Solskovvej.

Vejen skal placeres i et rekreativt område med biodiversitet- og spredningskorridorer.

Udover lokalplan, skal der udarbejdes et tillæg til Kommuneplan 2025 samt en miljøvurdering af planerne og projektet.

### Sagsfremstilling

##### Lokalplanen og projektets indhold

*![Planområdet](data:image/jpeg;base64...)*

Figur 1. Kort over planområdet med foreløbig afgrænsning

I forbindelse med etablering af omfartsvejen nord om Vejle fra [adresse] til Ny Solskovvej, har Økonomiudvalget anmodet om, at der udarbejdes en lokalplan for den af Økonomiudvalget valgte  linjeføringen C/3 for vejen.

Lokalplanområdet er ca. 190 ha.

Vejens udlæg er minimum 17 meter bred. Der planlægges efter en tosporet vej med en dobbeltrettet fællessti på den ene side af vejanlægget. Det er ikke fastlagt, om den dobbeltrettede fællessti skal forløbe parallelt med omfartsvejen eller i eget tracé. Sidst skal der anlægges en dalbro, der vil løbe ca. 40 meter over [adresse] og have en længde af 430 - 460 meter. I løbet af processen kan der ske justeringer af projektet.

Lokalplanens primære formål er, at der omkring vejen sikres et rekreativt område med en bredde på ca. 100 meter samt en række tværgående biodiversitet- og spredningskorridorer der også kan anvendes rekreativt. Med lokalplanen gives der mulighed for, at arealerne til de rekreative formål kan erhverves af kommunen.

De rekreative områder kan f.eks. indeholde vandrestier, ridestier og mountainbike-spor.

Arealet er beliggende i landzone, og skal forblive her.

Vælges der i processen en anden linjeføring f.eks. pga. resultater af feltundersøgelser eller politiske ønsker efter borgerinddragelsen, så vil lokalplanforslaget blive ændret inden den endelige vedtagelse og evt. sendt i en fornyet høring.

##### Kommuneplantillæg

Området er ikke udlagt i kommuneplanen.

Der skal derfor udarbejdes et tillæg til [adresse] 2025-2037, der udlægger en ramme til rekreative formål med et teknisk anlæg i form af en vej.

##### Miljøvurdering

Bygherre har anmodet om, at det ansøgte projekt underkastes en frivillig miljøvurdering (VVM) (miljøkonsekvensrapport), da projektet er omfattet af miljøvurderingsloven bilag 2, nr. 10e: Bygning af veje, havne og havneanlæg, herunder fiskerihavne og nr. 10g: Dæmninger og andre anlæg til opstuvning eller varig oplagring af vand.

Vejle Kommune har ligeledes vurderet, at forslag til lokalplan nr. 1427 og tillæg nr. 7 skal miljøvurderes (miljørapport).

Af praktiske årsager udarbejdes der én samlet rapport, der både indeholder miljørapport og miljøkonsekvensrapport.

Formålet med miljøvurderingen er, at beskrive projektets og planernes miljømæssige konsekvenser og mulige gener for bl.a. befolkningen, menneskers sundhed, biologisk mangfoldighed, vand,  landskab, kulturarv og arkæologisk arv, ressourcer og jord.

Miljøvurderingen af projektet undersøger en række alternative linjeføringer.

##### Borgerinddragelse

Teknik & Miljø finder det relevant i særlige plansager, at have en indledende dialog om plangrundlaget med borgerne.

I forbindelse med den lovpligtige offentlige høring om afgrænsning af indholdet af miljøvurderingen, vil der derfor også ske en skriftlig indledende dialog med borgerne, hvor de har mulighed for at komme med idéer og forslag til indholdet af lokalplanen.

Derudover foreslår forvaltningen, at der afholdes et borgermøde i forbindelse den offentlige høring af planerne og miljøvurderingen.

##### Høringsperiode

Jævnfør planloven skal høringsperioden for en lokalplan vurderes fra sag til sag i forhold til at tillade rimelig tid til inddragelse af offentligheden. Udgangspunktet er en minimumsfrist på fire uger, dog to uger for mindre lokalplaner og otte uger for lokalplaner med tillæg med anvendelsesændringer eller nyudlæg.

Høringsperioden for lokalplanen og tillægget med miljøvurdering er otte uger jævnfør planloven, da en miljøvurdering er kompleks, dokumenterne omfattende, og det kan have en særlig interesse for offentligheden.

##### Overtagelsespligt/Frafaldserklæring

Lokalplanområdet forbliver i landzone, og en frafaldserklæring er derfor ikke nødvendig.

For arealer der overgår til offentligt formål, gælder særlige forhold, se planlovens § 48.

### Klima og resiliensvurdering

Klima- og resiliensvurdering foretages i forbindelse med udarbejdelse af lokalplanforslaget, når der foreligger mere information.

### Sagens videre forløb

Sagen skal alene behandles af Teknisk Udvalg.

### Indstilling Teknik- og Miljødirektøren indstiller

**at** udarbejdelse af forslag til lokalplan nr. 1427 og tillæg nr. 7 til [adresse] 2025-2037 med miljøvurdering igangsættes.

### Beslutning

Godkendt, idet udvalget ønsker at blive præsenteret for de i forhøringens indkomne bemærkninger, idet udvalget samtidigt ønsker at præcisere, at der endnu ikke er valgt linieføring.